ועדת העבודה, הרווחה והבריאות, כנסת 18, פרוטוקול מספר 169, 2009-12-22 13:00

חיים כץ: צהרים טובים.

חיים כץ: יום שלישי בשבוע, ה' בטבת התש"ע, ה-22 בדצמבר 2009, אני מתכבד לפתוח את ישיבת ועדת העבודה, הרווחה והבריאות בנושא תקנות התכנון והבנייה (בקשה להיתר, תנאיו ואגרות) (תיקון מס'), התשס"ט-2009.

חיים כץ: לפני שנעבור להקראה ולאישור, אני מבקש להודות לחבר הכנסת אילן גילאון, יושב ראש ועדת המשנה מטעם ועדת העבודה, הרווחה והבריאות.

קריאה: פה אחד.

חיים כץ: אמרה לי היועצת המשפטית, וזה לא מפתיע, חבר הכנסת גילאון עבד ביעילות ובנועם, וגיבש את התקנות.

חיים כץ: אני ביקשתי לעמוד בראש ועדת העבודה, הרווחה והבריאות ונתנו לי.

חיים כץ: אמרתי שיש הזדמנות לגעת באנשים ולעזור להם.

חיים כץ: הוועדה הזאת לא עובדת בכנסת הזאת כוועדה פוליטית.

חיים כץ: אין כאן החלטות פוליטיות.

חיים כץ: ביקשתי מחבר הכנסת גילאון לעמוד בראש ועדת המשנה ואני קודם כל מודה לו על הסכמתו.

חיים כץ: שנית, אני מודה לו שוב על שהוא מקדם נושאים שעוזרים לאנשים.

חיים כץ: אני מודה לך על מה שעשית.

חיים כץ: אני בטוח שעוד תעשה רבות וכי לא סיימת את עבודתך.

חיים כץ: אם תסיים את עבודתך בנושאים האלה, הוועדה הזאת תמשיך לבנות תתי ועדות כדי שנספיק לעשות דברים כמה שיותר.

חיים כץ: אנחנו ננצל את יכולות החברים.

חיים כץ: הכל אנחנו יכולים לעשות בכנסת, אבל אנחנו לא יכולים לעצור את השעון.

חיים כץ: אם אנחנו מפצלים את הכוחות וכל אחד עובד ביחידה אחרת ואחר כך אנחנו באים לכאן כדי לאשר במליאת הוועדה, אנחנו עושים את מה שאנחנו נועדו לעשות בכנסת הזאת.

חיים כץ: חבר הכנסת גילאון, תודה.

אילן גילאון: יושב ראש הוועדה, חבר הכנסת כץ, אנחנו התרגלנו כאן לדבר לפרוטוקול, קודם כל, תודה שנתת בי אמון.

אילן גילאון: בעיקר, אני עצמי מבין מעט מאוד ברמה המקצועית של הדברים.

אילן גילאון: אני מבין בחשיבותם של הדברים וגם היה חשוב לי – ואני מקווה שזאת גם התחושה שהתקבלה כאן, גם אם לפעמים יש מחלוקות – שזה לא יתנהל בצורה צינית ואכן זה לא התנהל כך.

אילן גילאון: צריך שניכנס לפרופורציות כי אנחנו בסך הכל אישרנו פסיק מתוך מה שיש בדרך.

אילן גילאון: תמיד אני מדמה את זה לדיאטה שאני צריך לעשות שהיא לרדת בשלושים קילוגרם, אבל רזיתי קילו ו-200 גרם.

אילן גילאון: כל זה תודות לאנשים כאן שגם מתוך הסכמה וגם מתוך רוח טובה לא הרגשתי פעם אחת – גם כאשר היו ויכוחים – רמה הכי קטנה של ציניות.

אילן גילאון: תמיד הייתה תחושה שאנשים כאן הם מספיק חלשים כדי להרגיש את הנושא ומספיק חזקים כדי לנסות לשנות.

אילן גילאון: יצאנו לדרך ואני חושב שלצוות הזה נכונו הרבה מאוד עלילות ואנחנו כמובן מנסים לקדם את הנושא.

אילן גילאון: הרבה פעמים אני בא לישיבת הוועדה ואני מבין מדוע אתה בחרת שלא להיות שר אלא להיות יושב ראש הוועדה.

אילן גילאון: אני חושב שהייתי נוהג באותה צורה.

אילן גילאון: באמת, אנחנו לא מודים לאנשים כי אנחנו שותפים כולנו למעשה, בטח לא לי שמקבל גם משכורת הוגנת שצריך להצדיק אותה ולפחות לא צריך להפריע.

אילן גילאון: לפעמים אנחנו מוצאים את עצמנו במקום שאם אתה לא מפריע, אתה כבר מועיל.

אילן גילאון: אם כן, אנחנו לא מפריעים.

אילן גילאון: הייתה מלאכה יפה ובקצב משביע רצון.

אילן גילאון: אנחנו ננסה גם לעשות עוד יותר בהמשך.

אילן גילאון: תודה לכולם ותודה לצוות הנפלא כאן.

חיים כץ: תודה גם לנציגי הממשלה וגם לנציגי הארגונים והמומחים לנגישות שעבדו כדי להביא עד הלום את התקנות שאנחנו מאשרים עד היום.

חיים כץ: נקריא את התקנות.

חיים כץ: אני מבין שאין מחלוקות אלא הכל מוסכם.

ג'ודי וסרמן: הכל מוסכם.

ג'ודי וסרמן: יש נושא אחד שהתעורר אחרי ישיבת ועדת המשנה שהסתיימה לפני רבע שעה בערך.

חיים כץ: וגם הוא מוסכם?

אילן גילאון: יהיה מוסכם עד שנגיע להקראה.

ג'ודי וסרמן: הוא עוד לא מוסכם, אבל זאת פשוט הבהרה להחלטת הוועדה שהתקבלה באחת הישיבות הקודמות.

חיים כץ: אם כן, אנחנו נקריא את הכל חוץ מהדבר הזה.

ג'ודי וסרמן: לא, יש לנו כבר את הנוסח החדש.

חיים כץ: והוא מוסכם?

אילן גילאון: עלינו הוא מוסכם.

אילן גילאון: על אלה שמצביעים הוא מוסכם.

אילן גילאון: לא יכול להיות שאתם משאירים, גם אם יש לכם מחלוקת כזאת, ונזכרים בשנייה האחרונה לפני האישור.

חיים כץ: נראה לך שתמשכו את התקנות אם אנחנו נבקש לאשר את הנוסח?

אילן גילאון: אני שמעתי כאן שאולי השר יחשוב הרבה עד שהוא יחתום.

חיים כץ: איזה שר?

ג'ודי וסרמן: שר הפנים.

אילן גילאון: מי שחושב הרבה, זה תמיד טוב בפוליטיקה.

אילן גילאון: רצוי לחשוב הרבה ולעשות מעט.

אילן גילאון: זה תמיד טוב ואפילו מומלץ לשר הפנים.

חיים כץ: תקראו את הכל חוץ מהסעיף הזה.

ג'ודי וסרמן: אין צורך לקרוא.

חיים כץ: תקריאי את הסעיף הבעייתי.

אייל לב ארי: עמוד 14, או עמוד 12 אם מישהו קיבל נוסח יותר מעודכן.

אייל לב ארי: 8.300 פטור מחובת התייעצות (א) בניין מגורים חדש שיש בו פחות מ-100 יחידות דיור פטור מחובת התייעצות עם מורשה לנגישות השירות.

אייל לב ארי: (ב) בניין מגורים חדש לא יהיה פטור לפי סעיף קטן (א) מחובת התייעצות עם מורשה לנגישות השירות אם יש בו שימושים אלה: עמדת בידוק ביטחוני, עמדת מודיעין, בריכת שחייה, חדר כושר, בית כנסת, מקום לקיום אירועים הכולל יותר משישים מושבים.

שירה ברנד: מבחינת הנוסח.

שירה ברנד: לא יהיה פטור מחובת התייעצות עם מורשה לנגישות השירות לפי סעיף קטן (א).

שירה ברנד: זה רק לעניין הנוסח.

שירה ברנד: לעניין התוכן יש לנו את ההתנגדות שתירשם.

חיים כץ: אנחנו מקבלים את מה שאת מציעה.

חיים כץ: את מקבלת את זה?

שירה ברנד: ההתנגדות שלנו היא התנגדות מעבר לנוסח.

שירה ברנד: אנחנו טוענים שאם יש בניין שיש בו יותר מ-100 יחידות דיור אבל אין בו את כל השימושים האלה שמפורטים בסעיף קטן (ב), גם אין צורך בהתייעצות עם מורשה לנגישות השירות.

שירה ברנד: רק השירות.

שירה ברנד: מורשה נגישות מבנים, בוודאי יש חובה.

שירה ברנד: אנחנו, זה עמדת משרד הפנים.

שירה ברנד: לטעמנו דרישה של חובת התייעצות עם מורשה לנגישות שירות במקום שאין בו את השימושים האלה, אין בה כלום חוץ מבירוקרטיה ואני גם אבהיר.

שירה ברנד: הסמכות של מורשה לנגישות השירות, אנחנו בדקנו, מאיפה קבענו את השימושים האלה?

שירה ברנד: בדקנו מה נקבע, התקנות של נגישות השירות עדיין לא הושלמו, עוד לא אושרו, אבל כרגע מה שנמצא בנוסח בחום סמכותו של מורשה לנגישות שירות, זאת הרשימה הזאת.

שירה ברנד: אם אין את זה בבניין, איזו סיבה שבעולם יש להטריח את מבקש ההיתר, לפנות אליו, למצוא אותו, לגשת אליו רק בשביל שהוא יאמר לו סליחה, תודה, זה לא בתחום סמכותי?

שירה ברנד: חוץ מתוספת בירוקרטיה למערכת, אנחנו רואים בזה כלום.

שירה ברנד: גם ככה הסיפור של הוצאת היתר הוא ארוך ומסורבל.

שירה ברנד: אני חושבת שבהוראה הזאת אין שום דבר חוץ מזה.

שירה ברנד: לכן אנחנו מתנגדים.

ג'ודי וסרמן: חוק התכנון והבנייה שקבע את חובת הנגישות קבע בסעיף 153(ו)(3) שלא יינתן היתר, אישור או תעודת גמר לפי העניין לבניין שהוא מקום ציבורי חדש בבניין מגורים, אלא אם כן התקבלה חוות דעתו של מורשה לנגישות מבנים, תשתיות וסביבה, לאחר התייעצות עם מורשה לנגישות השירות.

ג'ודי וסרמן: בהמשך נקבעה אפשרות לשר הפנים לקבוע פטורים.

ג'ודי וסרמן: זאת אומרת, דרך המלך והכלל שקבע המחוקק היא שלא יינתן היתר אלא אם כן הייתה התייעצות עם מורשה לנגישות השירות פרט לסוגי מקרים שיינתן בהם פטור.

ג'ודי וסרמן: הדרך בה אתם מציעים ללכת היא בעצם לתת פטור כמעט גורף למעט מקרים פרטניים, הייתי אומרת חריגים לגמרי, מקומות שיש בהם עמדת בידוק ביטחוני, בריכת שחייה וכולי.

ג'ודי וסרמן: מה שוועדת המשנה חשבה זה שלגבי בניינים מאוד קטנים – לא מאוד קטנים אלא קטנים – שיש בהם פחות מ-100 יחידות דיור, ניתן לפטור מחובת התייעצות עם מורשה לנגישות השירות.

ג'ודי וסרמן: בניינים יותר גדולים, צריך להתייעץ עם מורשה לנגישות השירות ובניינים קטנים, גם אם הם פחות מ-100 יחידות דיור, אם יש להם אחת מהפונקציות האלה.

ג'ודי וסרמן: כמו שאמרתי, אנחנו עדיין לא יודעים מה ייכלל בתקנות השירות.

ג'ודי וסרמן: זה עדיין קצת נעלם.

ג'ודי וסרמן: לומר קטיגורית שעכשיו זה לא נדרש, אני חושבת שזה אולי קצת לא אחראי.

ג'ודי וסרמן: אפשר בהמשך הדרך לראות אם זה יתייתר או להרחיב את הפטור ולקבוע פטור גם לבניינים נוספים.

ג'ודי וסרמן: בשלב הזה אני חושבת שזה בהחלט מידתי לקבוע שבניינים קטנים עם פחות מ-100 יחידות דיור, לא תהיה חובת התייעצות אלא אם כן יש בהם את השימושים האלה ואז כן תהיה חובת התייעצות.

שירה ברנד: בזה אין לנו ויכוח.

שירה ברנד: אנחנו מסכימים לעמדה הזאת.

שירה ברנד: השאלה שלנו היא לא על בניינים קטנים שיש בהם את הפונקציות האלה.

שירה ברנד: הוויכוח הוא לגבי בניינים גדולים שאין בהם את השימושים האלה.

שירה ברנד: נכון לרגע זה, לפי הידוע לנו, אם אין בהם את השימושים האלה, אנחנו רואים בדרישה ובחובה לפנות למורשה לנגישות השירות רק בירוקרטיה.

שירה ברנד: בירוקרטיה נטו.

שירה ברנד: לכן אנחנו חושבים שזה מיותר.

שירה ברנד: על זה הוויכוח.

שירה ברנד: אין לנו מחלוקת, אנחנו מסכימים שבניינים קטנים שיש בהם את השימושים האלה, יידרש מורשה לנגישות השירות.

אילן גילאון: מאה יחידות דיור, זה קיבוץ.

חיים כץ: מגדל.

שירה ברנד: זה מגדל.

שירה ברנד: זה היום מגדל מקובל במרכז הארץ.

אילן גילאון: היות וזה נכון לרגע זה, הרי אין כאן שום יציקה ואני לא מציע בגלל הדבר הזה לצמצם.

אילן גילאון: זאת הייתה הצעתנו.

אילן גילאון: אני לא חושב שהמצב הוא כל כך משברי שאתם לא יכולים לחיות אתו.

ג'ודי וסרמן: יש חובת שילוט שמופיעה בתקנות השירות, בכל מיני היבטים אחרים שכן יכולים להיות רלוונטיים לבניינים של מאות ואלפי יחידות דיור, גם אם אין בהם בריכת שחייה.

חיים כץ: אם אנחנו נעלה את זה להצבעה הם ימשכו את התקנות?

חיים כץ: אנחנו נעלה להצבעה כולל מה שהקריא היועץ המשפטי, במתכונת שהוא הקריא, את כל התקנות.

חיים כץ: ה צ ב ע ה אושר פה אחד מאחר שאין מתנגדים, אנחנו נעשה רביזיה על התקנות.

חיים כץ: מי נגד הרביזיה?

חיים כץ: תודה רבה.

חיים כץ: הישיבה נעולה.